**Dôvodová správa**

**B. Osobitná časť**

**K Čl. I** (zákon SNR č. 71/1992 Zb. o súdnych poplatkoch a poplatku za výpis z registra trestov)

K bodu 1 (§ 9):

Vzhľadom na nové rozdelenie súdov, orgánov štátnej správy súdov a orgánov prokuratúry (ďalej aj „orgán podľa § 3“), ktorým sa poplatky platia prostredníctvom centrálneho systému evidencie poplatkov prevádzkovateľa systému alebo prostredníctvom centrálneho systému evidencie poplatkov Štátnej pokladnice, je vhodné ustanovenie celého paragrafu do nového znenia. S implementáciou nového centrálneho systému evidencie poplatkov Štátnej pokladnice budú súvisieť určité zmeny v procesoch vyplývajúce z technického riešenia, avšak z pohľadu poplatníka možnosti voľby spôsobu úhrady rôznymi platobnými kanálmi zostávajú zachované.

Navrhuje sa v zákone definovať pojem platobný predpis, ako základný prostriedok na sprostredkovanie platobnej inštrukcie medzi orgánom podľa § 3 a poplatníkom. Platobný predpis na seba viaže kompletnú sadu informácií vzťahujúcich sa k spoplatnenému úkonu alebo konaniu orgánu podľa § 3, ktorý je súčasne elektronickým záznamom v centrálnej evidencii poplatkov, avšak pre poplatníka po sprístupnení nadobúda formu listinného dokumentu alebo elektronického dokumentu. Ustanovenia o tom, ktorému súdu sa poplatok platí, ostávajú bez zmeny. Rovnako zavedením definície platobného predpisu nie sú dotknuté ustanovenia § 5 o vzniku poplatkovej povinnosti. Platenie poplatkov vo veci obchodného registra zostáva bez zmeny. Zároveň sa navrhuje náhradné riešenie uskutočňovania platieb za úkony a konania orgánov podľa § 3 v prípade nepredvídanej a výnimočnej nedostupnosti služieb centrálneho systému.

Vo vzťahu k ustanoveniu „Platbu v hotovosti alebo platobnou kartou na orgáne podľa § 3 možno vykonať, ak tento orgán má na tieto spôsoby platby vytvorené technické podmienky.“ v odsekoch 3 a 4 je potrebné uviesť, že platba hotovosťou sa podľa Ústavy SR garantuje, ale logicky sa právo na hotovosť alebo aj právo na platbu platobnou kartou nedá na súde, orgáne štátnej správy súdov a prokuratúre vykonávať v režime 24/7 a nie na každom pracovisku (úradnej priehradke), pretože je to neefektívne a nákladovo náročné. V súčasnosti je na Slovensku cca 300 pobočiek pôšt, kde sa dajú platiť poplatky hotovosťou a platobnou kartou a k tomu je 176 hotovostných kioskov priamo na úradoch. Sieť je určite dostatočná a režim platby v hotovosti sa zachováva aj pri Štátnej pokladnici prostredníctvom obstarania hotovostného partnera (keďže samotná ŠP hotovostné operácie nevykonáva). Samotné orgány majú možnosť preberať hotovosť a realizovať platby platobnou kartou na jednotlivých pracoviskách (úradných priehradkách), ale nie je to ich povinnosť. „Technické podmienky“ sú mix technických prostriedkov, ktoré umožňujú na priehradke úradu prijímať platbu platobnou kartou (čo je najmä POS terminál) a pri platbe v hotovosti je to hotovostná pokladňa, ďalej je to organizačné zabezpečenie (hmotná zodpovednosť zamestnancov, hotovostný manažment), bezpečnostný režim (pokladňa, trezor, zabezpečovacie zariadenie) a pod. Splnenie technických podmienok je na rozhodnutí úradu po dohode s prevádzkovateľom systému alebo Štátnou pokladnicou. Tento podmienený režim sa novelou nemení, len sa konkretizuje, čo sa rozumie technickými podmienkami.

K bodu 2 (§ 11 ods. 2):

Navrhuje sa upraviť suma na vrátenie poplatku alebo preplatku na poplatku z 2,50 eur na 3 eur, čím sa čiastočne zníži administratívna záťaž orgánov podľa § 3. Náklady na vrátenie poplatku alebo preplatku na poplatku z pohľadu úkonov a administratívnych nákladov častokrát finančne prevyšujú samotnú sumu na vrátenie.

K bodu 3 (§ 11 ods. 6):

Navrhuje sa nanovo definovať orgán, ktorý je zodpovedný za vrátenie poplatku alebo preplatku s tým, že pri centrálnom systéme evidencie poplatkov Štátnej pokladnice sa nekopíruje analógia nastavená pri centrálnom systéme evidencie poplatkov prevádzkovateľa systému (právoplatné rozhodnutie + odpis rozhodnutia alebo písomné upovedomenie o spôsobe vybavenia sťažnosti podľa osobitného predpisu), ale ponecháva sa kompetencia na vrátenie poplatku alebo preplatku orgánu podľa § 3. V tomto procese orgán podľa § 3 sám vykoná evidenčný úkon so zadaním platobného príkazu na vrátenie na vrub účtu vedeného v Štátnej pokladnici, čím sa vykoná bezhotovostný prevod na účet poplatníka alebo sa zadá príkaz na vrátenie sumy poplatku alebo preplatku poštovým poukazom na adresu poplatníka.

K bodom 4 a 5 (§ 11 ods. 12 a 13):

Legislatívno-technická úprava v nadväznosti na úpravu § 11 ods. 6. Zároveň sa stanovuje, že v prípade oneskoreného vrátenia poplatku alebo preplatku orgánom podľa § 3, ktorý je zapojený do centrálneho systému evidencie poplatkov Štátnej pokladnice sa úrok z omeškania vrátenia poplatku alebo preplatku vráti, len ak suma úroku v úhrne za celú dobu omeškania presiahne sumu 2,50 eura, čím sa zamedzuje vzniku situácie, že administratívne náklady prevyšujú vecnú sumu úroku.

K bodom 6 a 7 (§ 11a v súvislosti s článkom II.):

Navrhuje sa, aby v prípadoch, kedy nedôjde na podklade predchádzajúcej žiadosti navrhovateľa k zaslaniu návrhu na zápis údajov do obchodného registra, prípadne návrhu na zápis zmien zapísaných údajov, jednotným kontaktným miestom podľa § 66ba ods. 6 a 8 živnostenského zákona, aby došlo k vráteniu súdneho poplatku zaplateného prostredníctvom jednotného kontaktného miesta. Prevádzkovateľ systému vykoná vrátenie poplatku na podklade doručeného písomného úradného záznamu jednotného kontaktného miesta v štandardnej lehote 30 dní od doručenia. Štátna pokladnica vykoná vrátenie poplatku na podklade príkazu na vrátenie vystaveného jednotným kontaktným miestom v centrálnom systéme evidencie poplatkov Štátnej pokladnice.

K bodu 8 (§ 11c ods. 2 a § 11d ods. 1):

Legislatívno-technická úprava v nadväznosti na zmenu pojmu.

K bodu 9 (§ 15):

Navrhuje sa spresnenie obsahu výkonu kontroly orgánov podľa § 3 vo veci správnosti a včasnosti vyberania poplatkov, správnosti a včasnosti vrátenia poplatkov, správnosti formy a spôsobu platenia poplatkov a správnosti a úplnosti evidovania poplatkov, pričom dochádza ku kompetenčnému zjednoteniu výkonu kontroly Úradom vládneho auditu v rovnakom znení aj v prípade správnych orgánov podľa zákona o správnych poplatkoch. Zároveň sa ustanovuje, že Úrad vládneho auditu má tiež vykonávať audit evidencie, zúčtovania a vrátenia poplatkov uhradených prostredníctvom centrálneho systému evidencie poplatkov prevádzkovateľa systému aj prostredníctvom centrálneho systému evidencie poplatkov Štátnej pokladnice.

K bodom 10 až 12 (§ 15a ods. 1 až 3):

Legislatívno-technické úpravy v nadväznosti na úpravy v § 9, 11 a 16b. Ustanovenie § 15a ods. 2 je navrhnuté tak, aby zabezpečilo potrebu archivácie potvrdení v situáciách, že listinné podania spravované v agendových informačných systémoch nemajú prenesenú informáciu o čísle podania/konania/spisu/záznamu v centrálnom systéme evidencie poplatkov. V prípade, že predpis a platba je párovaná automaticky v systéme, čo je možné dohľadať napr. cez reporty v centrálnom systéme, na strane orgánu podľa § 3 nie je potrebné riešiť fyzickú archiváciu potvrdení o úhrade poplatku.

K bodu 13 (§ 15a ods. 3 a § 16a ods. 2 prvá veta):

Legislatívno-technická úprava v nadväznosti na zavedenú legislatívnu skratku.

K bodu 14 (§ 15a ods. 4 a 5):

Legislatívno-technická úprava v nadväznosti na úpravu § 9 (premiestnenie textu z § 9 ods. 2 písm. b) do vecne príslušného paragrafu). Navrhuje sa tiež definovať dôvod, rozsah a účel spracovávaných osobných údajov fyzickej osoby – poplatníka podľa tohto právneho predpisu v centrálnom systéme evidencie poplatkov prevádzkovateľa systému a v centrálnom systéme evidencie poplatkov Štátnej pokladnice. Rozsah spracovaných osobných údajov je definovaný v zákone, pričom pod slovami „iné údaje“ sa rozumejú údaje súvisiace s platobným úkonom a úkonom alebo konaním orgánu podľa § 3 (t. z., napr. banka odosielateľa, číslo účtu, spôsob a čas vykonanej platby, forma vykonanej platby, identifikácia platobného zariadenia, variabilný symbol, referencia platiteľa, prepojenie na číslo podania/konania/spisu/záznamu).

K bodu 15 (§ 15b):

Zosúladenie v nadväznosti na zmenu v § 15 a zároveň zosúladenie s § 16 zákona o správnych poplatkoch. Orgány podľa § 3 zákona o súdnych poplatkoch sú tiež viazané dodržiavaním všeobecne platných právnych predpisov, pričom ich porušením má byť zabezpečená náprava a zároveň má prípadné uloženie sankcie pôsobiť pre orgán preventívne. Uvedené doplnenie vzniklo na základe historicky vykonaných vládnych auditov na orgánoch podľa § 3, pričom vládny audit konštatoval absenciu správnej sankcie za zistené porušenia právneho predpisu. Legislatívnym návrhom sa sprievodne zabezpečuje primeraná kapacita na vykonanie vládnych auditov po účinnosti zákona, nakoľko existujú poznatky z aplikačnej praxe, že pri niektorých správnych orgánoch, ale aj súdoch nie sú dodržiavané všeobecné zásady a postupy pri spracovaní „eKolkov“ a došlých úhrad poplatkov k vytvoreným platobným predpisom. Navrhuje sa tiež jednotná suma maximálnej pokuty pre orgány podľa § 3 zhodne so správnymi orgánmi. Suma sankcie vo výške 250 eur je maximálna suma za jeden vykonaný audit bez ohľadu na počet zistených nedostatkov.

K bodu 16 (§ 16 ods. 2 až 4):

Legislatívno-technická úprava v nadväznosti na zmenu v § 9, 11, 15a a 16b.

K bodu 17 (§ 16a ods. 1 písm. f)):

Legislatívno-technická úprava v nadväznosti na zmenu pojmu.

K bodu 18 (§ 16a ods. 2 tretia veta):

Legislatívno-technická úprava v nadväznosti na zavedenú legislatívnu skratku.

K bodu 19 (§ 16a ods. 3):

Legislatívno-technická úprava v nadväznosti na úpravu § 9 (premiestnenie textu z § 9 ods. 3 do vecne príslušného paragrafu).

K bodu 20 (§ 16b):

Navrhuje sa prepojenie tohto právneho predpisu s osobitným právnym predpisom (zákon č. 291/2002 Z. z. o Štátnej pokladnici v znení neskorších predpisov), tak aby sa kompetenčne rozšírila pôsobnosť Štátnej pokladnice novými úlohami a činnosťami, ktoré má zabezpečovať vo vzťahu k centrálnej evidencii poplatkov.

K bodu 21 (§ 18mb):

Navrhuje sa definovať prechodné ustanovenie, ktoré vyjadruje, že úkony súvisiace s platením poplatkov sa pri zmene centrálneho systému evidencie poplatkov (z prevádzkovateľa systému do Štátnej pokladnice) dokončia v centrálnom systéme evidencie poplatkov prevádzkovateľa systému, aj keď už správny orgán bude „nové“ spoplatnené úkony a konania evidovať v centrálnom systéme evidencie poplatkov Štátnej pokladnice.

K bodu 22 (transpozičné ustanovenie):

V rámci záverečných ustanovení sa uvádza, že návrhom zákona sa preberajú právne záväzné akty Európskej únie uvedené v prílohe, čím je myslená smernica (EÚ) 2017/1132 v platnom znení.

**K Čl. II** (zákon č. 455/1991 Zb. o živnostenskom podnikaní)

K bodom 1 až 3 (§ 66ba ods. 7, 8 a 12)

V súvislosti so zmenami navrhovanými pri osobitnej právnej úprave platenia, splatnosti a vracania súdnych poplatkov prostredníctvom jednotného kontaktného miesta v čl. I návrhu zákona je potrebné osobitne upraviť postup jednotného kontaktného miesta v prípadoch, kedy po prijatí údajov a dokladov vrátane súdnych poplatkov (vyžadovaných podľa zákona č. 530/2003 Z. z. o obchodnom registri a o zmene a doplnení niektorých zákonov) na účely zápisu údajov do obchodného registra alebo zápisu zmeny zapísaných údajov v obchodnom registri podľa § 66ba ods. 3 písm. e) živnostenského zákona, nedôjde k ich podaniu príslušnému registrovému súdu tak, ako to doposiaľ predpokladalo znenie § 66ba ods. 6 až 8.

Doterajšie ustanovenie § 66ba ods. 7 živnostenského zákona vychádzalo z premisy zodpovednosti navrhovateľa za obsah podania do obchodného registra vykonaného prostredníctvom jednotného kontaktného miesta. Aplikačná prax však ukázala (najmä po poslednom rozšírení služieb JKM vo vzťahu k obchodnému registru novelou vykonanou zákonom č. 390/2019 Z. z.), že existujú odôvodnené prípady, kedy môže bez zavinenia na strane navrhovateľa dôjsť k takým nedostatkom návrhu, ktoré na podklade výzvy JKM navrhovateľ nevie odstrániť. Súčasná právna úprava však nepredpokladá možnosť „späťvzatia“ návrhu, ktorý má byť podaný prostredníctvom JKM (pozná len možnosť odstránenia nedostatkov po predchádzajúcej výzve JKM), čím núti JKM (po márnom uplynutí lehoty určenej vo výzve na odstránenie nedostatkov) k podaniu „nedokonalého“ návrhu, pri ktorom, už v čase jeho podania registrovému súdu je známe, že nespĺňa podmienky pre vykonanie zápisu v obchodnom registri. Predložený návrh tým, že poskytne podnikateľovi možnosť požiadať JKM o nepodanie prijatých údajov a dokladov podľa § 66ba ods. 3 písm. e) živnostenského zákona a vrátenie zaplateného súdneho poplatku, poskytne JKM možnosť flexibilne reagovať na rôzne životné situácie podnikateľov, a tým poskytnúť kvalitnejšie služby podnikateľskej verejnosti a vytvorí predpoklad pre úsporu nákladov.

**K Čl. III** (zákon NR SR č. 145/1995 Z. z. o správnych poplatkoch)

K bodu 1 (§ 6a):

Legislatívno-technická úprava v nadväznosti na úpravu § 7.

K bodu 2 (§ 7):

Vzhľadom na rozdelenie správnych orgánov, ktorým sa poplatky platia prostredníctvom centrálneho systému evidencie poplatkov prevádzkovateľa systému, prostredníctvom centrálneho systému evidencie poplatkov Štátnej pokladnice alebo mimo jedného z týchto dvoch centrálnych systémov, je vhodné ustanovenie celého paragrafu do nového znenia. S implementáciou nového centrálneho systému evidencie poplatkov Štátnej pokladnice budú súvisieť určité zmeny v procesoch vyplývajúce z technického riešenia, avšak z pohľadu poplatníka možnosti voľby spôsobu úhrady rôznymi platobnými kanálmi zostávajú zachované. Osobitné ustanovenia vo vzťahu k obciam, VÚC a zahraničným zastupiteľstvám sa primerane ponechávajú bez zmeny. Navrhuje sa v zákone definovať pojem platobný predpis, ako základný prostriedok na sprostredkovanie platobnej inštrukcie medzi správnym orgánom a poplatníkom. Platobný predpis na seba viaže kompletnú sadu informácií vzťahujúcich sa k spoplatnenému úkonu alebo konaniu správneho orgánu, ktorý je súčasne elektronickým záznamom v centrálnej evidencii poplatkov, avšak pre poplatníka po jeho sprístupnení nadobúda formu listinného dokumentu alebo elektronického dokumentu. Zavedením definície platobného predpisu nie sú dotknuté ustanovenia § 8 o vzniku poplatkovej povinnosti. Zároveň sa navrhuje náhradné riešenie uskutočňovania platieb za úkony a konania správnych orgánov v prípade výnimočnej a nepredvídanej nedostupnosti služieb centrálneho systému.

Vo vzťahu k ustanoveniu „Platbu v hotovosti alebo platobnou kartou na správnom orgáne možno vykonať, ak tento orgán má na tieto spôsoby platby vytvorené technické podmienky.“ v odsekoch 3 a 4 je potrebné uviesť, že platba hotovosťou sa podľa Ústavy SR garantuje, ale logicky sa právo na hotovosť alebo aj právo na platbu platobnou kartou nedá na správnom orgáne vykonávať v režime 24/7 a nie na každom pracovisku (úradnej priehradke), pretože je to neefektívne a nákladovo náročné. V súčasnosti je na Slovensku cca 300 pobočiek pôšt, kde sa dajú platiť poplatky hotovosťou a platobnou kartou a k tomu je 176 hotovostných kioskov priamo na úradoch. Sieť je určite dostatočná a režim platby v hotovosti sa zachováva aj pri Štátnej pokladnici prostredníctvom obstarania hotovostného partnera (keďže samotná ŠP hotovostné operácie nevykonáva). Správne orgány majú možnosť preberať hotovosť a realizovať platby platobnou kartou na jednotlivých pracoviskách (úradných priehradkách), ale nie je to ich povinnosť. „Technické podmienky“ sú mix technických prostriedkov, ktoré umožňujú na priehradke úradu prijímať platbu platobnou kartou (čo je najmä POS terminál) a pri platbe v hotovosti je to hotovostná pokladňa, ďalej je to organizačné zabezpečenie (hmotná zodpovednosť zamestnancov, hotovostný manažment), bezpečnostný režim (pokladňa, trezor, zabezpečovacie zariadenie) a pod. Splnenie technických podmienok je na rozhodnutí úradu po dohode s prevádzkovateľom systému alebo Štátnou pokladnicou. Tento podmienený režim sa novelou nemení, len sa konkretizuje, čo sa rozumie technickými podmienkami.

Vo vzťahu k procesom vyberania poplatkov zastupiteľskými úradmi mimo oficiálneho úradného pracoviska je potrebné zaviesť špeciálny režim, kedy sa poplatková povinnosť eviduje v centrálnom systéme evidencie poplatkov dodatočne spolu s účtovnými záznamami a to vystavením hromadného platobného predpisu, ktorý môže obsahovať viacero poplatkových úkonov od viacerých poplatníkov. Ak je zastupiteľský úrad zapojený do centrálneho systému evidencie poplatkov Štátnej pokladnice, za prevod z účtu v banke alebo v pobočke zahraničnej banky sa považuje aj osobitné technické riešenie úhrady realizovateľné pre danú krajinu (napr. úhrada šekom, lokálne dostupná bezhotovostná úhrada osobitným technickým riešením, ak zastupiteľský úrad má vytvorené technické podmienky na prijatie tejto platby).

Navrhuje sa, aby zastupiteľské úrady v zahraničí mohli prijať platbu v hotovosti aj v sume prevyšujúcej 300 eur z dôvodu, že zastupiteľské úrady sa nachádzajú aj v štátoch, v ktorých môže byť trvalo alebo dočasne nemožné uhradiť správne poplatky bezhotovostne, a teda vylúčenie hotovosti by znamenalo faktickú nemožnosť vykonať konzulárny úkon.

K bodu 3 (§ 10 ods. 3):

Navrhuje sa nanovo definovať orgán, ktorý je zodpovedný za vrátenie poplatku alebo preplatku podľa zákona o správnych poplatkoch s tým, že pri centrálnom systéme evidencie poplatkov Štátnej pokladnice sa nekopíruje analógia nastavená pri centrálnom systéme evidencie poplatkov prevádzkovateľa systému (právoplatné rozhodnutie + odpis rozhodnutia), ale ponecháva sa kompetencia na vrátenie poplatku alebo preplatku správnemu orgánu po správoplatnení rozhodnutia o vrátení poplatku alebo preplatku. V tomto procese správny orgán sám vykoná evidenčný úkon so zadaním platobného príkazu na vrub účtu vedeného v Štátnej pokladnici, čím sa vykoná bezhotovostný prevod na účet poplatníka alebo sa zadá príkaz na vrátenie sumy poplatku alebo preplatku poštovou poukážkou na adresu poplatníka.

K bodu 4 (§ 10 ods. 4):

Stanovuje sa, že v prípade oneskoreného vrátenia poplatku alebo preplatku správnym orgánom, ktorý je zapojený do centrálneho systému evidencie poplatkov Štátnej pokladnice sa úrok z omeškania vrátenia poplatku alebo preplatku vráti, len ak suma úroku v úhrne za celú dobu omeškania presiahne sumu 2,50 eura, čím sa zamedzuje vzniku situácie, že administratívne náklady prevyšujú vecnú sumu úroku.

K bodu 5 (§ 10 ods. 6 písm. g)):

Precizuje sa povinná náležitosť rozhodnutia o vrátení poplatku alebo preplatku s uvedením identifikačných údajov platby poplatku, ktorý je zaznamenaný v centrálnej evidencii poplatkov.

K bodom 6 a 7 (§ 10 ods. 6 písm. h), § 10 ods. 8 a § 12 ods. 1 písm. d)):

Legislatívno-technická úprava v nadväznosti na zmenu pojmu.

K bodu 8 (§ 10 ods. 9):

Navrhuje sa stanovenie univerzálneho prístupu k minimálnej sume poplatku alebo preplatku, ktorý sa z hľadiska efektívnosti nákladov na jeho vrátenie nevracia a s ohľadom na osobitné podmienky zastupiteľských úradov, ktoré vracajú platby do zahraničia (aj v cudzej mene). Navrhovaná právna úprava, aby zastupiteľský úrad v zahraničí nevydával rozhodnutie o vrátení poplatku alebo preplatku, ak suma, ktorá sa má vrátiť, neprevyšuje 15 eur, predstavuje racionalizáciu procesu s ohľadom na výšku správnych poplatkov vyberaných zastupiteľskými úradmi v zahraničí a výšku nákladov spojených s vrátením vybraného správneho poplatku na zahraničné bankové účty, resp. s lokálnymi platobnými schémami.

K bodu 9 (§ 10 ods. 12):

Legislatívno-technická úprava v nadväznosti na zmenu § 10 ods. 3, podľa ktorého sa nanovo určujú správne orgány, ktoré vracajú poplatky bez odpisu právoplatného rozhodnutia a bez odpisu rovnopisu záznamu.

K bodu 10 (§ 10 ods. 14):

Legislatívno-technická úprava v nadväznosti na zmenu § 10 ods. 9, v ktorom bola zmenená druhá veta.

K bodom 11 až 13 (§ 12 ods. 1 a 2):

Navrhuje sa doplnenie § 12 za účelom zvýšenia právnej istoty doterajšieho výkladu dodržania lehoty na zaplatenie poplatku (kedy je správny poplatok zaplatený). Zároveň sa rozširuje príslušné ustanovenie vo vzťahu k centrálnemu systému evidencie poplatkov Štátnej pokladnice.

K bodu 14 (§ 15):

Navrhuje sa kompetenčné zjednotenie výkonu kontroly správnych orgánov vo veci správnosti a včasnosti vyberania poplatkov, správnosti a včasnosti vrátenia poplatkov, správnosti formy a spôsobu platenia poplatkov a správnosti a úplnosti evidovania poplatkov s tým, že Úrad vládneho auditu má tiež vykonávať audit evidencie, zúčtovania a vrátenia poplatkov uhradených prostredníctvom centrálneho systému evidencie poplatkov prevádzkovateľa systému aj prostredníctvom centrálneho systému evidencie poplatkov Štátnej pokladnice. Súčasné nastavenie, kedy FR SR vykonávalo kontrolu v rovnakej veci na daňových úradoch a daňové úrady vykonávali kontrolu podľa územnej pôsobnosti na správnych orgánoch sa javí ako nevhodné, pretože primárnych cieľom orgánov finančnej správy je vyberanie daní a ciel a nie vykonávanie kontrolných činností na iných správnych orgánoch. Doplnenie vládneho auditu v Štátnej pokladnici je len logickou analógiou súčasnej kompetencie kontroly u prevádzkovateľa systému. Na samosprávnych orgánoch sa z hľadiska kompetenčného vybavenia kontroly nič nemení.

K bodom 15 až 17 (§ 15a ods. 1 až 3):

Legislatívno-technické úpravy v nadväznosti na úpravy v § 7, 10 a 18b. Ustanovenie § 15a ods. 2 je navrhnuté tak, aby zabezpečilo potrebu archivácie potvrdení v situáciách, že listinné podania spravované v agendových informačných systémoch nemajú prenesenú informáciu o čísle podania/konania/spisu/záznamu v centrálnom systéme evidencie poplatkov. V prípade, že predpis a platba je párovaná automaticky v systéme, čo je možné dohľadať napr. cez reporty v centrálnom systéme, na strane správneho orgánu nie je potrebné riešiť fyzickú archiváciu potvrdení o úhrade poplatku.

K bodu 18 (§ 15a ods. 4 a § 18a ods. 2)

Legislatívno-technická úprava v nadväznosti na zavedenú legislatívnu skratku.

K bodu 19 (§ 15a ods. 5 a 6):

Legislatívno-technická úprava v nadväznosti na úpravu § 7 (premiestnenie textu z § 7 ods. 10 do vecne príslušného paragrafu). Navrhuje sa tiež definovať dôvod, rozsah a účel spracovávaných osobných údajov fyzickej osoby – poplatníka podľa tohto právneho predpisu v centrálnom systéme evidencie poplatkov prevádzkovateľa systému a v centrálnom systéme evidencie poplatkov Štátnej pokladnice. Rozsah spracovaných osobných údajov je definovaný v zákone, pričom pod slovami „iné údaje“ sa rozumejú údaje súvisiace s platobným úkonom a úkonom alebo konaním správneho orgánu (t. z., napr. banka odosielateľa, číslo účtu, spôsob a čas vykonanej platby, forma vykonanej platby, identifikácia platobného zariadenia, variabilný symbol, referencia platiteľa, prepojenie na číslo podania/konania/spisu/záznamu).

K bodu 20 (§ 16 ods. 1):

Legislatívno-technická úprava v nadväznosti na zmenu v § 15. Navrhuje sa tiež zmena sumy maximálnej pokuty pre správny orgán.

K bodom 21 až 23 (§ 17 ods. 2 až 4):

Legislatívno-technická úprava v nadväznosti na zmenu v § 7, 10 a 15a. Navrhovaná úprava ustanovenia § 17 ods. 2 reflektuje na špecifiká výberu správnych poplatkov na zastupiteľských úradoch Slovenskej republiky v zahraničí.

K bodu 24 (§ 18a ods. 2):

Legislatívno-technická úprava v nadväznosti na zavedenú legislatívnu skratku.

K bodu 25 (§ 18a ods. 3):

Legislatívno-technická úprava v nadväznosti na úpravu § 7 (premiestnenie textu z § 7 ods. 3 do vecne príslušného paragrafu).

K bodu 26 (§ 18b):

Navrhuje sa prepojenie tohto právneho predpisu s osobitným právnym predpisom (zákon č. 291/2002 Z. z. o Štátnej pokladnici v znení neskorších predpisov), tak aby sa kompetenčne rozšírila pôsobnosť Štátnej pokladnice novými úlohami a činnosťami, ktoré má zabezpečovať vo vzťahu k centrálnej evidencii poplatkov.

K bodu 27 (§ 19wb):

Navrhuje sa definovať prechodné ustanovenie, ktoré vyjadruje, že úkony súvisiace s platením poplatkov sa pri zmene centrálneho systému evidencie poplatkov (z prevádzkovateľa systému do Štátnej pokladnice) dokončia v centrálnom systéme evidencie poplatkov prevádzkovateľa systému, aj keď už správny orgán bude „nové“ spoplatnené úkony a konania evidovať v centrálnom systéme evidencie poplatkov Štátnej pokladnice.

Predpokladá sa, že na základe zmluvy uzatvorenej medzi Ministerstvom zahraničných vecí a európskych záležitostí SR (za zastupiteľské úrady) a Štátnou pokladnicou podľa navrhovaného § 18b dôjde k zapojeniu Ministerstva zahraničných vecí a európskych záležitostí SR a zahraničných zastupiteľstiev do centrálneho systému evidencie poplatkov k 1. aprílu 2026. Preto je potrebné prechodné ustanovenie, ktoré definuje časové rozhranie k úkonom a konaniam na zastupiteľských úradoch, ktoré sa neevidujú, a ktoré sa evidujú v centrálnom systéme evidencie poplatkov.

K bodom 28 a 29 (položka 10 Sadzobníka správnych poplatkov, Oslobodenie body 3. a 5.)

Navrhuje sa v položke 10 upraviť oslobodenie od platenia správnych poplatkov s tým, že oslobodenie sa bude vzťahovať na všetky orgány štátnej správy, ich rozpočtové a príspevkové organizácie všeobecne, bez ďalšieho obmedzenia.

K bodu 30 (položka 138 a 146 Sadzobníka správnych poplatkov):

Legislatívno-technická úprava v nadväznosti na zavedenú legislatívnu skratku.

**K Čl. IV** (zákon č. 291/2002 Z. z. o Štátnej pokladnici)

K bodom 1 až 5

Navrhuje sa centralizovať úhrady súdnych poplatkov a správnych poplatkov prostredníctvom technického vybavenia Štátnej pokladnice a realizovať služby výberu a evidencie súdnych poplatkov a správnych poplatkov priamo do Štátnej pokladnice. Preto je potrebné definovať centrálny systém evidencie poplatkov Štátnej pokladnice a kompetenčne zveriť Štátnej pokladnici nové činnosti, ktoré súvisia s platením správnych poplatkov na správnych orgánoch, súdnych poplatkov na súdoch a orgánoch štátnej správy súdov a poplatku za výpis z registra trestov na orgánoch prokuratúry.

**K Čl. V** (zákon č. 35/2019 Z. z. o finančnej správe)

V súvislosti s čl. II § 15 sa upravuje § 5, podľa ktorého sa kompetencia kontroly správnosti a úplnosti platenia správnych poplatkov na správnych orgánoch presúva z finančnej správy na Úrad vládneho auditu.

**K Čl. VI**

Navrhovaná zmena nadobúda účinnosť dňom 1. decembra 2025.